กิมเอ็งห่วงหุ้นเริ่มเสี่ยงเตือนระวัง
กิมเอ็งกังวลหุ้นไทยใกล้แพงเตือนลงทุนต้องระวัง เน้นตัวหุ้นเชิงอนุรักษ์กลุ่มธนาคารและพลังงาน
26 ก.ค. 2553

กิมเอ็งกังวลหุ้นไทยใกล้แพงเตือนลงทุนต้องระวัง เน้นตัวหุ้นเชิงอนุรักษ์กลุ่มธนาคารและพลังงาน 
นายสาธิต วรรณศิลปิน กรรมการผู้จัดการ สายงานวิจัยหลักทรัพย์ บริษัทหลักทรัพย์ กิมเอ็ง (ประเทศไทย) หรือ KEST เปิดเผยในงานสัมมนา “เจาะลึกมุมมองของการลงทุนครึ่งปีหลัง” ว่า มุมมองส่วนตัวกังวลว่าราคาหุ้นค่อนข้างสูง ถ้าดูสัดส่วนราคาเทียบกับกำไรต่อหุ้น (พี/อี) ของตลาดหุ้นไทยขณะนี้อยู่ที่ 13 เท่า แม้ก่อนหน้านี้จะเคยขึ้นไประดับ 14-15 เท่า หรือคิดเป็นดัชนีหุ้นระดับ 880-900 จุดก็ตาม
ขณะนี้ส่วนต่างอัตราผลตอบแทนระหว่างหุ้นและตราสารหนี้เหลือไม่ถึง 2% จาก 4% น่าจะสะท้อนได้ว่าราคาหุ้นขึ้นมาค่อนข้างแพง ดังนั้น อยากให้นักลงทุนจัดพอร์ตให้น้ำหนักในหุ้น 50% ตราสารหนี้ 40% และอีก 10% เป็นการลงทุนทางเลือกในอสังหาริมทรัพย์และทองคำเป็นต้น
สำหรับกลุ่มหุ้นแนะนำให้ลงทุนคือหุ้นสถาบันการเงินและกลุ่มพลังงาน ซึ่งระยะที่ผ่านมาจะทรงตัวแต่เป็นจังหวะเข้าลงทุน เพราะสุดท้ายก็เป็นกลุ่มหลักของตลาดหุ้นไทย